“Spring News ช่อง 19” ยันชัดไม่มี “จอดำ” กรมประชาฯไฟเขียวใช้โครงข่ายใหม่ได้ทันที!
"Spring News ช่อง 19" ยันชัดไม่มี "จอดำ" กรมประชาฯไฟเขียวใช้โครงข่ายใหม่ได้ทันที!
6 มิ.ย. 2561

นางสาววทันยา วงษ์โอภาสี กรรมการบริษัท สปริงเทเลวิชั่น จำกัด เปิดเผยถึงกรณี บริษัท อสมท จำกัด (มหาชน) แถลงการยุติให้บริการเช่าโครงข่ายออกอากาศทีวีดิจิตอลแก่สปริงนิวส์ในวันที่ 15 มิถุนายน 2561 โดยระบุว่า ที่ผ่านมาบริษัทในฐานะผู้รับใบอนุญาติดำเนินการสถานีโทรทัศน์สปริงนิวส์ ทีวีดิจิทัลช่อง 19 ประเภทสถานีข่าวความคมชัดปกติจากกสทช. ได้พยายามเจรจายุติปัญหามาโดยตลอด ทั้งเรื่องประสิทธิภาพและราคาค่าเช่าโครงข่าย รวมถึงระยะเวลาการผ่อนชำระหนี้คงค้างที่มีอยู่ เช่นเดียวกับผู้รับใบอนุญาติอื่นๆ ส่วนใหญ่ที่ต่างคือการเจรจาต่อรองกับโครงข่ายที่ตัวเองใช้บริการเช่นกัน
โดยส่วนที่สามารถเจรจาจนได้ข้อยุติบริษัทได้ทำแผนชำระหนี้ร่วมกับฝ่ายบริหารอสมท.แล้วหลายครั้ง ซึ่งล่าสุดบริษัทได้เสนอที่จะชำระหนี้คงค้างจนถึงสิ้นปี 2560 ให้เกินกว่าครึ่งหนึ่งของยอดทั้งหมดภายในปีนี้ แต่ได้รับการปฏิเสธจากบอร์ด อสมท.จนเป็นที่มาของมติหยุดให้บริการดังกล่าว ซึ่งเป็นเรื่องน่าเสียดายเนื่องจากบริษัทเคยไม่มีนโยบายที่จะไม่ชำระหนี้ หรือย้ายโครงข่าย เพียงต้องการให้เกิดความเป็นธรรมและระยะเวลาที่เหมาะสมกับภาวะธุรกิจที่อยู่ระหว่างการฟื้นตัว
ทั้งนี้ การเรียกเก็บค่าบริการโครงข่ายของอสมท.ที่ผ่านมาไม่เพียงมีความไม่สมเหตุสมผล ทั้งด้านประสิทธิภาพและการครอบคลุมพื้นที่ให้บริการ ซึ่งเป็นข้อถกเถียงที่นำมาสู่การเจรจาขอปรับลดค่าบริการกับผู้ใช้โครงข่ายเกือบทุกรายตั้งแต่เริ่มออกอากาศ จนปัจจุบันพบว่ามีการเรียกเก็บค่าบริการที่แตกต่างกัน่ในแต่ละราย ซึ่งกรณีบริษัทกำลังพิจารณาที่จะดำเนินการทางกฏหมายต่อไป
ทั้งผลกระทบต่อการประกอบธุรกิจ โดยเฉพาะความผิดตามมาตรา 157 เนื่องจากเห็นว่าการเรียกเก็บค่าบริการของอสมท.ที่ผ่านมาไม่มีความเป็นธรรม คิดค่าบริการไม่เท่าเทียมกันในแต่ละราย และไม่สอดคล้องกับนโยบายของคณะรักษาความสงบแห่งชาติหรือคสช.ที่พยายามแก้ปัญหาทีวีดิจิทัล โดยปรับลดภาระผู้ประกอบการให้สามารถดำเนินการต่อไปได้ และยังอยู่ระหว่างที่มอบหมายให้กสทช.ดำเนินการหาวิธีให้ทุกโครงข่ายปรับลดค่าเช่าลงให้เป็นธรรม หลังพบข้อเท็จจริงว่าการลงทุนของทุกโครงข่ายต่ำกว่าที่ประมาณการไว้เดิม
ส่วนการแก้ปัญหาที่เกิดขึ้นบริษัทขอยืนยันว่าได้ประสานงานกับทางคณะกรรมการกสทช.อย่างใกล้ชิด และดำเนินการเตรียมจัดหาโครงข่ายใหม่ที่จะออกอากาศอย่างต่อเนื่อง โดยยืนยันว่าหากอสมท.ยุติการให้บริการ สถานีโทรทัศน์สปริงนิวส์ ช่อง 19 จะยังสามารถออกอากาศได้อย่างต่อเนื่องโดยไม่มีการสะดุด และไม่มีผลกระทบต่อประชาชนผู้ชม ผู้ร่วมผลิตรายการและลูกค้าโฆษณาทุกรายอย่างแน่นอน โดยล่าสุดได้รับหนังสืออนุมัติจากอธิบดีกรมประชาสัมพันธ์ที่จะดำเนินการให้ใช้โครงข่ายใหม่ได้ทันที